MUNICIPIUL SATU MARE
CABINET VICEPRIMAR
Nr. 42697/ 16.07.2026 
Băbțan Raul - Gabriel, Viceprimar al Municipiului Satu Mare,

În temeiul prevederilor art. 136 alin. (1) din OUG nr. 57/2019 privind Codul administrativ, cu modificările și completările ulterioare, îmi exprim inițiativa                      în promovarea unui proiect de hotărâre având ca obiect „aprobarea vânzării                  unui imobil - teren situat în Municipiul Satu Mare, str. Ioan Slavici nr. 69”, în susținerea căruia formulez prezentul:
REFERAT DE APROBARE

Prin cererea înregistrată la Primăria Municipiului Satu Mare sub nr. 72483/12.12.2023, numiții Bandula Ioan și Bandula Duși Viorica solicită cumpărarea terenului aflat în proprietatea privată a Statului Român, în suprafață de 13 mp, respectiv a cotei de 13/2.079 părți înscrisă în CF nr. 173499 Satu Mare, având nr. top. 1482 și 1483, aferentă apartamentului nr. 1 din imobilul-construcție situat în municipiul Satu Mare, str. Ioan Slavici nr. 69, județul Satu Mare.

În susținerea cererii a fost depusă documentația cadastrală intitulată „Plan de situație”, vizată de O.C.P.I. Satu Mare sub nr. 84076/19.10.2023, întocmită de S.C. TOPO LIKY S.R.L., prin persoană fizică autorizată A.N.C.P.I., ing. Ijac Denisa Ramona, din care rezultă că pe parcela de teren în cauză este edificată construcția C1, alcătuită din mai multe unități individuale și anexe.

Potrivit Memoriului tehnic întocmit de S.C. TOPO LIKY S.R.L., prin persoană fizică autorizată A.N.C.P.I., ing. Ijac Denisa Ramona, parcela în cauză este delimitată prin împrejmuiri. Astfel, suprafața de 1.183 mp este împrejmuită și folosită de familia Ardelean Vasile și Ardelean Rodica, constituind curtea aferentă apartamentului aflat în proprietatea acestora. De asemenea, suprafața de 896 mp este împrejmuită și se află în folosința efectivă a familiei Bandula Ioan și Bandula Duși Viorica, reprezentând curtea aferentă apartamentului aflat în proprietatea acestora.

Din extrasul de carte funciară nr. 173499 Satu Mare (CF vechi nr. 26694 Satu Mare), aferent imobilului identificat prin nr. top. 1482 și 1483, rezultă că numiții Ardelean Vasile și Ardelean Rodica dețin în proprietate, cu titlu de bun comun, cota de 1.183/2.079 părți din teren, iar numiții Bandula Ioan și Bandula Duși Viorica dețin în proprietate, cu titlu comun, cota de 883/2.079 părți din teren. Diferența de 13/2.079 părți din teren se află în proprietatea privată a Statului Român.

În ceea ce privește cota de 13/2.079 părți din teren, aflată în proprietatea privată a Statului Român, numiții Ardelean Vasile și Ardelean Rodica, în calitate de coproprietari ai imobilului anterior identificat, și-au exprimat acordul expres pentru înstrăinarea acestei cote în favoarea numiților Bandula Ioan și Bandula Duși Viorica. 

Din Certificatul de atestare fiscală pentru persoane fizice, emis de Direcția de Impozite și Taxe Locale Satu Mare, rezultă că imobilul aflat în proprietatea petenților, precum și terenul care face obiectul vânzării sunt înregistrate în evidențele fiscale.

Din punct de vedere juridic, nu a fost identificată existența vreunui litigiu aflat pe rolul instanțelor judecătorești cu privire la terenul care face obiectul prezentului proiect de hotărâre.

Documentația a fost completată cu declarații pe propria răspundere, prin care petenții își exprimă acordul pentru cumpărarea terenului, în conformitate cu prevederile art. 364 din O.U.G. nr. 57/2019 privind Codul administrativ, cu modificările și completările ulterioare.

Având în vedere cele expuse și în scopul clarificării regimului juridic al imobilului în ansamblul său, se propune aprobarea vânzării terenului în suprafață de 13 mp, înscris în CF nr. 173499 Satu Mare, identificat prin nr. top. 1482 și 1483, având categoria de folosință „curți-construcții”, în favoarea petenților Bandula Ioan și Bandula Duși Viorica.

Prețul de vânzare a fost stabilit în conformitate cu valorile prevăzute în Raportul de evaluare a terenurilor, anexă la Hotărârea Consiliului Local al Municipiului Satu Mare nr. 155/28.04.2022.

Față de cele prezentate și având în vedere că sunt îndeplinite condițiile prevăzute de art. 364 din O.U.G. nr. 57/2019 privind Codul administrativ, cu modificările și completările ulterioare, precum și dispozițiile aceluiași act normativ referitoare la atribuțiile Consiliului Local privind administrarea domeniului privat și vânzarea bunurilor, supun spre analiză și aprobare Consiliului Local al Municipiului Satu Mare prezentul proiect de hotărâre.

